To mænd på 21 og 22 år er blevet dømt for grov vold. Den 19. september på motorvejen i sydgående retning syd for Svenstrup kom de to mænd op at skændes med en anden gruppering af mænd, hvorefter skænderiet udviklede sig til et slagsmål. Slagsmålet resulterede i, at den 21-årige stak en anden mand to gange, hvorefter både den 21-årige og den 22-årige slog og sparkede manden, mens han lå ned. Fængsling og udvisning Den 22-årige mand, som er bosnisk statsborger, fik et års fængsel og er blevet udvist af Danmark. Den 21-årige mand, der er dansk statsborger, fik et år og tre måneders fængsel. Udover dommen for grov vold, blev den 21-årige også dømt for spirituskørsel. Stak offer i håndleddet og ramte pulsåren Offeret fik en stiklæsion i en skulder, ligesom kniven ramte ham på håndleddet, hvor pulsåren blev beskadiget. Han faldt derefter til jorden, hvor den 21-årige og 22-årige sparkede og slog ham. Offeret kom efterfølgende på hospitalet og blev behandlet for det livstruende stik i håndleddet og for stikket i skulderen. Begyndte med et skænderi Hele skænderiet begyndte ifølge anklager Anne Thyrrestrup med, at en gruppe mænd kom kørende på motorvejen, da de opdagede en bil med de tiltalte, der slingrede fra vognbane til vognbane. De gav her tegn til bilen og bad dem køre ind til siden. Begge biler kørte ind til siden, hvorefter skænderiet begyndte. Ifølge anklager Anne Thyrrestrup modtog den 21-årige mand sin dom, mens den 22-årige udbad sig om betænkningstid, hvilket betyder, at han får 14 dage til at beslutte, om han vil anke eller modtage dommen.

Referat:
Ved retten i Aalborg blev to mænd på 21 og 22 år mandag formiddag dømt for knivstikkeri og grov vold på motorvejen.